[pic] | AZ EURÓPAI KÖZÖSSÉGEK BIZOTTSÁGA |

Brüsszel, 5.5.2009

COM(2009) 218 végleges

Javaslat:

A TANÁCS HATÁROZATA

az Amerikaközi Trópusitonhal-bizottságban a Közösség által képviselendő álláspont meghatározásáról

INDOKOLÁS

Az EK-Szerződés 300. cikke (2) bekezdésének második albekezdése értelmében amennyiben a regionális halászati gazdálkodási szervezeteknek – az intézményi keretüket kiegészítő vagy módosító határozatok kivételével – joghatással bíró határozatot kell hozniuk, a Közösség által képviselendő álláspontról a Bizottság javaslata alapján minősített többséggel a Tanács határoz.

Figyelemmel e kötelezettségre, valamint az Atlanti Tonhal Védelmére Létrehozott Nemzetközi Bizottsággal, a Földközi-tengeri Általános Halászati Bizottsággal, az Indiai-óceáni Tonhalbizottsággal összefüggő hasonló tanácsi határozatokat követően, illetve az Európai Bizottság által más regionális halászati gazdálkodási szervezetekkel kapcsolatban előterjesztett hasonló javaslatokra, az Európai Bizottság e határozatjavaslatot azzal a céllal terjeszti be, hogy meghatározza az Amerikaközi Trópusitonhal-bizottságban a Közösség által képviselendő álláspontot. Az egységes fellépés érdekében e javaslat ugyanazt a megközelítést alkalmazza, mint a többi regionális halászati gazdálkodási szervezettel kapcsolatos határozat.

Javaslat:

A TANÁCS HATÁROZATA

az Amerikaközi Trópusitonhal-bizottságban a Közösség által képviselendő álláspont meghatározásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére, összefüggésben a 300. cikk (2) bekezdése második albekezdésével,

tekintettel a Bizottság javaslatára,

mivel:

(1) A Szerződés 33. cikke, összefüggésben 32. cikkével előírja, hogy a közös halászati politika egyik célkitűzése az ellátás hozzáférhetőségének biztosítása. A 2371/2002/EK rendelet[1] előírja, hogy a Közösségnek az elővigyázatosság elvét kell alkalmaznia azon intézkedések meghozatalakor, amelyek az élő vízi erőforrások védelmére és megőrzésére vonatkoznak, azért, hogy biztosítsák azok fenntartható kiaknázását, és hogy a lehető legkisebbre csökkentsék a halászati tevékenységnek a tengeri ökoszisztémára gyakorolt hatását. A rendelet előírja továbbá, hogy a Közösség törekedjen a halászati gazdálkodásra vonatkozó ökoszisztéma alapú megközelítés fokozatos alkalmazására, valamint arra, hogy a halászati tevékenységek egy gazdaságilag életképes és versenyképes halászati ágazaton belül, hatékony módon folyjanak, miközben megfelelő életszínvonalat kell biztosítani azok számára, akiknek megélhetése a halászattól függ, figyelembe véve a fogyasztók érdekeit is.

(2) Az Európai Bizottság együttműködő nem szerződő fele az Amerikaközi Trópusitonhal-bizottságban (IATTC), ezért köteles tiszteletben tartani az IATTC által elfogadott védelmi és gazdálkodási intézkedéseket. Ezenkívül az Európai Közösség az IATTC tagjává fog válni, amint hatályba lép az Amerikai Egyesült Államok és Costa Rica Köztársaság között az 1949. évi egyezmény által létrehozott Amerika-közi Trópusi Tonhalbizottság megerősítéséről szóló egyezmény (Antigua-egyezmény). Az Európai Közösség a 2006/539/EK tanácsi határozattal[2] elfogadta az Antigua-egyezményt. Az egyezmény hatálybalépéséig olyan nemzetközi kötelezettség vonatkozik az Európai Közösségre, amely kizárja az új egyezmény tárgyának és céljának megsértését. Eközben az 1999/405/EK tanácsi határozat[3] révén Spanyolország jogosulttá vált arra, hogy ideiglenes jelleggel csatlakozzon az IATTC-t létrehozó egyezményhez.

(3) Az IATTC tudományos bizonyítékok alapján hozhat olyan határozatokat, amelyek az egyezmény hatálya alá tartozó területen előforduló, nagy távolságra vándorló halfajok (tonhalak és tonhalfélék) állományainak hosszú távú fenntarthatóságot biztosító szinten való megőrzését célozzák.

(4) Az EK-Szerződés 300. cikke (2) bekezdésének második albekezdése értelmében amennyiben a regionális halászati megállapodással felállított szervezeteknek joghatással bíró, de az adott megállapodás intézményi keretét nem módosító határozatot kell hozniuk, a Közösség által képviselendő álláspontról a Bizottság javaslata alapján minősített többséggel a Tanács határoz,

A KÖVETKEZŐKÉPPEN HATÁROZOTT:

1. cikk

E határozat mellékletét képezi az az álláspont, amelyet az Amerikaközi Trópusitonhal-bizottságban a Közösség nevében képviselni kell, amennyiben az említett bizottságot joghatással bíró határozat meghozatalára kérik fel.

2. cikk

Az e határozat mellékletében szereplő álláspontot a Tanács legkésőbb az Amerikaközi Trópusitonhal-bizottságban 2014. évi éves üléséig értékeli és szükség esetén a Bizottság javaslata alapján felülvizsgálja.

Kelt Brüsszelben, […]-án/-én

a Tanács részéről

az elnök

MELLÉKLET

Az Amerikaközi Trópusitonhal-bizottságban képviselendő közösségi álláspont

1. ELVEK

Az IATTC keretében az Európai Közösség:

a) a közös halászati politika keretében meghatározott közösségi célkitűzésekkel összhangban lép fel, különösen az IATTC által kezelt fajok fenntartható kiaknázására vonatkozó elővigyázatos megközelítés alkalmazásával, elősegítve a halászati gazdálkodásban az ökoszisztéma-alapú megközelítés fokozatos bevezetését, és a lehető legkisebbre csökkentve a halászati tevékenységek tengeri ökoszisztémára gyakorolt hatását, valamint a gazdaságilag életképes és versenyképes közösségi halászat támogatása révén megfelelő életszínvonalat biztosítva azok számára, akiknek megélhetése a halászati tevékenységektől függ, figyelembe véve a fogyasztók érdekeit is;

b) biztosítja, hogy az IATTC intézkedései összhangban álljanak az IATTC-t létrehozó egyezmény célkitűzéseivel;

c) gondoskodik arról, hogy az IATTC intézkedései összhangban álljanak a nemzetközi joggal és különösen az ENSZ tengerjogi egyezményével, a kizárólagos gazdasági övezeteken túlnyúló halállományok és a hosszú távon vándorló halállományok védelméről és kezeléséről szóló ENSZ-megállapodással, valamint a nemzetközi védelmi és gazdálkodási intézkedések nyílt tengeri halászhajók általi betartásának előmozdításáról szóló megállapodással;

d) elősegíti az összhangot más regionális halászati gazdálkodási szervezetek intézkedéseivel;

e) szinergiára törekszik a harmadik országokkal fenntartott kétoldalú halászati kapcsolatok terén folytatott közösségi politikával, és összhangra törekszik a közösségi külkapcsolati politikával;

f) gondoskodik arról, hogy a Közösség eleget tegyen nemzetközi kötelezettségvállalásainak.

2. Iránymutatások

Az Európai Közösség – megfelelő esetben – az alábbi IATTC-intézkedések elfogadásának támogatására törekszik:

a) a rendelkezésre álló legmérvadóbb tudományos szakvélemények alapján a halászati erőforrások hosszú távú fenntarthatóságára irányuló szigorú védelmi és gazdálkodási intézkedések többek között a nagyszemű tonhalra, bonitóra és sárgaúszójú tonhalra halászó erszényes kerítőhálós hajókra, valamint a tonhalra vagy kardhalra halászó horogsoros hajókra vonatkozó ideiglenes halászati tilalom bevezetése révén. Szükség esetén a halászati tevékenységek fokozásának elkerülése érdekében mérlegelni kell külön intézkedések meghozatalát a túlhalászott állományokra vonatkozóan;

b) a halászati erőkifejtés ellenőrzését és a halászati lehetőségekkel való összehangolását célzó intézkedések;

c) nyomonkövetési, ellenőrzési és felügyeleti intézkedések kidolgozása és végrehajtása, amelyek többek között a hajómegfigyelési rendszerre, a megfigyelői programra, a kikötő szerinti államok által hozott intézkedésekre, az átrakodás tengeren történő ellenőrzésére vonatkozó intézkedésekre, valamint – adott esetben – az egyes fajokkal kapcsolatos fogási dokumentációs rendszerre vonatkoznak;

d) a jogellenes, nem bejelentett és szabályozatlan tevékenységek (IUU) elleni megerősített küzdelemre irányuló intézkedések;

e) az IATTC korszerűsítésére irányuló további erőfeszítések, többek között teljesítmény-felülvizsgálat segítségével.

[1] HL L 358., 2002.12.31., 59. o.

[2] HL L 224., 2006.8.16., 22. o.

[3] HL L 155., 1999.6.22., 37. o.